Mae Dyfodol Llwyddiannus yn gam radical oddi ar y cwricwlwm nodweddiadol dros y ganrif ddiwethaf ac mae’n cynnig cyfle i adeiladu cwricwlwm newydd i Gymru sydd yn addas ar gyfer yr unfed ganrif ar hugain a thu hwnt.  
Crynodeb
Mae’r papur hwn yn dadansoddi argymhellion yn adroddiad Dyfodol Llwyddiannus a gyhoeddwyd gyda’r bwriad o blethu gwybodaeth, sgiliau a dealltwriaeth ar draws y cwricwlwm. Mae’r papur yn trafod yr hyn sydd yn adroddiad swyddogol Dyfodol Llwyddiannus ac yn cynnig dadansoddiad sydd yn ceisio hyrwyddo a herio ei gasgliadau ar sail yr hyn sydd yn digwydd yng Nghymru presennol ac yn rhyngwladol. Bydd y papur yn diweddu gydag adroddiad i gorff llywodraethol fy ysgol yn amlinellu’r cyfleoedd cyffrous, yr heriau ac awgrymiadau ar sut fedrwn ymateb i’r heriau hynny.

Cyflwyniad
Ers sefydlu’r Cwricwlwm Cenedlaethol yn 1988 mae addysg yng Nghymru wedi bodoli o dan chwydd wydr lle mae pob elfen ohono wedi cael ei herio a’i werthuso. Bwriad y Cwricwlwm Cenedlaethol oedd i gynnig addysg i bob plentyn gan sicrhau datblygiad o sgiliau pwysig fyddai’n datblygu ar draws cyfnodau allweddol ac yna paratoi’r unigolion ar gyfer y byd gwaith. Nid oedd pob un o’r ideolegau wedi eu cyflawni’n ymarferol ond ymatebodd cyfres o lywodraethau i heriau’r byd addysg a cheisio gwella safonau’r darpariaeth. Daeth datblygiad llythrennedd a rhifedd yn rhan annatod o bob mesur neu ddamcaniaeth addysgiadol, a trafodwyd lle y celfyddydau, chwaraeon a thechnoleg gwybodaeth yn ein hysgolion.   
Daeth addysg yn destun balchder cenedlaethol yn 1999 wrth i reolaeth dros addysg gael ei ddatganoli a chwympo o dan oruchwyliaeth y Cynulliad Cenedlaethol ym Mae Caerdydd. Pasiwyd mesurau cyson rhwng 2007 a 2011 er mwyn hyrwyddo datblygiad a chynnydd addysg yn genedlaethol ond profodd 2011 yn flwyddyn dyngedfennol i bawb oedd ynghlwm ag addysg, wrth i ganlyniadau PISA gael eu cyhoeddi ac amlygu cyrhaeddiad disgyblion yng Nghrymu tipyn yn is na’r cyfartaledd rhyngwladol. 
Ymgyrchodd Cymru ar raglen radical ar raddfa na welwyd erioed o’r blaen ac yn 2014 cynhyrchodd yr OECD adroddiad a oedd yn cydnabod cryfderau’r Cwricwlwm Cymreig gyda’r angen i ddatblygu ymhellach er mwyn pontio’r bwlch rhwng Cymru a’i chymdogion rhyngwladol. Honnodd adroddiad yr (OECD, 2014, p. 7) bod safon system addysg gwlad yn medru cael effaith pellgyrhaeddol ar ddyfodol gwlad. Prif amcanion yr adroddiad oedd annog gwelliant a datblygiad pellach yn sgiliau llythrennedd a rhifedd disgyblion y wlad a chwtogi ar effaith tlodi ar gyrhaeddiad addysgiadol unigolion. Amlygai’r adroddiad ymdeimlad o rwystredigaeth tuag at ddilyniant rhwng y sector cynradd a’r uwchradd a bod hynny yn cael effaith negyddol ar hyder a chynnydd disgyblion. Honnai’r adroddiad bod strategaethau asesu yn anfoddhaol, yn enwedig yng Nghyfnod Allweddol 3 a bod gweithdrefnau atebolrwydd pwerus wedi arwain at ddiffygion creadigol yn yr ystafell ddosbarth ac wedi magu diwylliant o hyfforddi disgrifiadol tu hwnt er mwyn sicrhau llwyddiant y disgyblion mewn arholiadau. Adlewyrchodd addysg yng Nghymru drefn oedd wedi ei ffurfio a’u sefydlu mewn oes heb y rhyngrwyd a heb ystyriaeth o ddatblygiadau technolegol, neu ddinasyddiaeth byd eang. Roedd y byd wedi newid, ac roedd yn amser i Gymru ddal i fyny.        
Roedd gan adroddiad yr OECD bedair blaenoriaeth sef, sicrhau bod ysgolion yn ymateb i anghenion dysgu pob disgybl, datblygu fframwaith asesu cyson a chydlynol er mwyn hyrwyddo gwelliant, cymryd cyfrifoldeb ar y cyd dros atebolrwydd dros addysg gyfan, a chreu blaenoriaethau craidd gyda chefnogaeth addas gan y llywodraeth. Profodd yr adroddiad hwn yn drobwynt arwyddocaol tu hwnt yng nghyd-destun addysg yng Nghrymu. 
Dyheodd y Llywodraeth Cenedlaethol nid yn unig am ddyfodol gwell, ond am ddyfodol llwyddiannus a chomisiynwyd dau adroddiad i amlinellau ymateb effeithiol i argymhellion yr OECD, sef Addysgu Athrawon Yfory gan John Furlong ym Mawrth 2015 a Dyfodol Llwyddiannus gan yr Athro Graham Donaldson yn Chwefror 2015. 
Nid oes unrhyw amheuaeth yn fy marn i mai cynnig radical Donaldson dros newid ac addasu y Cwricwlwm yng Nghymru yw’r datblygiad mwyaf uchelgeisiol ers 1988. Mae’n destun holl bwysig sydd yn rhan o drafodaethau dwys ar bob lefel o addysg yng Nghymru. Awgryma tystiolaeth PISA, cyrhaeddiad disgyblion mewn cymwysterau cenedlaethol ac adroddiadau diweddaraf ESTYN nad yw safonau yng Nghymru mor uchel ag y dylent fod (Donaldson, 2015, p. 9). Golygai hyn fod cyfrifoldeb ar bawb sydd yn ynghlwm ag addysg i ymateb i’r her a datblygu’r darpariaeth. 
Fel aelod proffesiynol o’r gymuned addysg yng Nghymru, gwerthfawrogaf yr angen i ddeall cysyniadau Donaldson ac i werthuso rhain drwy edrych yn wrthrychol ar ei gynigion. Mae’n wir i ddweud bod y testun yn ddadleuol iawn yng Nghymru, yn bennaf oll am nad oes digon o bobl yn deall yr hyn sy’n cael ei hyrwyddo yn yr adroddiad. Mae’n wir i ddweud nad oes llawer o ymchwil wedi ei chyflawni ar ddylunio cwricwlwm yng Nghymru. Mae (Priestley, 2012) yn nodi bod diffygion ymchwil y DU yn amlwg i gymharu â gwledydd fel Seland Newydd neu UDA. Cytunaf ag ef bod athrawon yn y DU yn adlewyrchu hyfforddwyr sydd yn dilyn canllawiau yn hytrach na ymarferwyr sy’n deall y “beth” sydd angen ei addysgu ond nid o reidrwydd y “pam”. Mae’r Alban yn enghraifft wych o hyn wrth i’r CfE gael ei lawnsio yn 2004 ond cymerodd chwe mlynedd cyn i erthyglau academaidd arni ymddangos.  Diddorol yw nodi mai ond Prifysgol Dinas Llundain sydd yn cynnig cyrsiau ymchwil MA ym Mhrydain, lle yn Singapore mae pob ysgol gyda Dylunydd Cwricwlwm sydd wedi astudio’r maes at safon uchel. Mae’n hollol glir felly bod yna fylchau mawr mewn ymchwil ar y testun yma, ac o ganlyniad i hynny bodolai dealltwriaeth ddryslyd ymhlith bobl proffesiynol ym myd addysg Cymru.     

i)    
Mae (Stenhouse, 1975, p. 27) yn ein helpu i adnabod tri math gwahanol o gwricwlwm, ac mae’n codi cysyniadau diddorol wrth ystyried pa fath sy’n berthnasol  i Gymru. Mae’n wir bod newidiadau cyson yn y byd addysg ond credaf bod hygrededd uchel i’w ddiffiniadau oherwydd roedd e’n flaenllaw iawn yng nghyd-destun y byd addysg. Wrth ddefnyddio ei ddiffiniadau ef mae modd dadlau mai Cwricwlwm Cynnwys a fodolai yng Nghymru cyn 1988 lle ffocyswyd yn llwyr ar gynnwys pynciol a’r angen i ddysgu gymaint o wybodaeth â phosib yn yr ysgol. Diflas oedd y math yma o gwricwlwm sydd yn tanseilio’r addysg a dderbyniai’r disgyblion ac yn pardduo’r profiad deallusol o fod yn ynghlwm ag addysg. Fel y sonnir uchod, newidiwyd y cwricwlwm mewn ffordd go radical yn 1988 wrth gyflwyno beth allai alw’n Gwricwlwm Amcan. Cydnabyddiaeth wrthrychol fyddai amlygu’r pwynt na newidiodd y pynciau gymaint â hynny, heblaw am fwy o bwyslais ar y celfyddydau. Ond bu’r ffocws o hynny ymlaen ar ddata profion, lefelau ac arholiadau. Mae’r math yma o gwricwlwm yn dda ar gyfer creu cysondeb oddi fewn ac ar draws sefydliadau addysgiadol ac yn boblogaidd, ond awgrymai (Stenhouse, 1975) bod system addysg o’r fath â tueddiadau archwilio trwm yn annog ysgolion i golli golwg ar y darlun llawn. Mae yna gysylltiad clir rhwng y math yma o gwricwlwm a phwysau gwaith trwm, strategaethau tic bocs gydag elfen o chwarae gem er mwyn amlygu cynnydd. Cytunaf gyda (Kelly, 1999) bod y math yma o gwricwlwm yn arwain at athrawon anhapus a diffyg ymddiriedaeth yn y system addysg. 
Mae Dyfodol Llwyddiannus gan (Donaldson, 2015) yn cynnig cwricwlwm sydd tu hwnt i’r diffiniadau uchod serch hynny. Pwysleisiai ei awydd i gynnig cwricwlwm ar sail casgliad o egwyddorion clir. Mae’n galw am yr angen i ffurfio cwricwlwm sydd wedi’i wreiddio yng ngwerthoedd a diwylliant Cymru sy’n berthnasol i anghenion unigol, lleol a chenedlaethol. Gofynnai am gwricwlwm sydd yn hawdd i bawb ei ddeall gan gwmpasu hawl pob plentyn a pherson ifanc i gael addysg. Mae yna gysylltiad clir rhwng beth mae Donaldson yn cynnig a beth fyddai (Stenhouse, 1975) yn ei alw’n Cwricwlwm Proses, sef y prif bwyslais i lunio targedau hir dymor ar sail pwrpasau addysgiadol. Dewisir y cynnwys a’r methodoleg wedi hynny, at bwrpas diwallu anghenion y disgyblion. Mae (Kelly, 1999) yn datgan mae’r man cychwyn ar gyfer cynllunio cwricwlwm llwyddiannus yw i ystyried natur y disgyblion penodol o dan sylw a’u datblygiad hwy fel aelodau o’r ddynol ryw. Wrth i (Donaldson, 2015) lunio’i Ddyfodol Llwyddiannus ar y pedwar diben mae’n debyg mai dyma sydd ganddo mewn golwg. 
Wrth ddadansoddi Cwricwlwm Donaldson mae modd dadlau bod yna fanteision enbyd i’r math yma o ddatblygiad. Mae’n galluogi selio cynnwys y cwricwlwm ar gasgliad o ddibenion clir gyda’r pwyslais ar gyrraedd y penllanw, yn hytrach na’r penllanw yn unig. Mae mwy o bosibilrwydd i wneud cysylltiadau rhwng meysydd gwaith a chydlynu rhwng cyfnodau allweddol, yr hyn mae Donaldson yn ei alw yn gamau cynnydd. Mae hyblygrwydd y dull yma yn golygu bod modd ymateb ar hap er mwyn creu awyrgylch dysgu cyffrous a pheidio tagu o dan bwysau yr angen i gyflawni nifer arbennig o dopigau mewn tymor. Mae (Donaldson, 2015) yn dadlau bod ei dystiolaeth yn awgrymu’n gryf bod y cwricwlwm presennol yn cael ei weld fel casgliad o bynciau a manylebau sydd rhaid dysgu heb ots pa mor berthnasol yw’r cynnwys i’r disgyblion yn y dosbarth. 
Rhaid canmol ymdrech (Donaldson, 2015) i werthfawrogi cryfderau a gwendidau’r cwricwlwm presennol wrth ymateb i alw’r llywodraeth cenedlaethol yn 2014. Cynhaliodd drafodaethau â rhanddeiliad, prif athrawon, athrawon a rhieni gan edrych ar addysg ar draws y DU, yn enwedig yr Alban. Seliodd ei ymchwil ar ymatebion i adroddiadau ac adolygiadau dybryd a chasglodd dystiolaeth o tua 700 o bobl, gyda dros 300 ohonynt gan blant a phobl ifanc o wahanol oedrannau. Bu cyfarfodydd rhyngddo ef a Undebau Llafur Cymru er mwyn gwerthfawrogi diffygion y cwricwlwm addysg at ddibenion y byd gwaith, a chydweithiodd yn agos gyda WISERD wrth iddo lunio casgliadau ac argymhellion ar sail rhan helaeth o ddata cenedlaethol. Does dim amheuaeth fod sail dibynadwy a hygrededd uchel yn perthyn i’w ymchwil ond serch hynny, nid wyf yn medru diystyrru’r posibilrwydd bod maint ei sampl yn rhy fach oherwydd wrth edrych ar rai o’i argymhellion mae modd cwestiynau pa mor ymarferol ydynt, yn enwedig yn y sector uwchradd. 
Dymunai (Donaldson, 2015) weld y cwricwlwm newydd yn cael ei ddatblygu ar sail 4 diben sydd yn cael effaith uniongyrchol ar addysgeg ac asesu. Rhaid cydnabod bod hwn yn batrwm rhyngwladol erbyn hyn gyda cwricwlwm yr Alban, Queensland a Seland Newydd yn dilyn yr hyn fyddai (Stenhouse, 1975) yn ei alw’n cwricwlwm proses. Dadleuai (Donaldson, 2015, p. 23) fod yr iaith a’r terminoleg a ddefnyddiwyd yn ei ddibenion yn adlewyrchu’r hyn a welwyd yn rhyngwladol; datganiadau megis dysgwyr llwyddiannus, unigolion hyderus, ymdeimlad o gyfrifoldeb cymdeithasol a chorff a meddwl iach. Cytunaf â (Priestley, 2012, p. 185) fod yna beryglon i’r math yma o ymagwedd wrth iddo honni bod ei ymchwil ef yn awgrymu nad man cychwyn yw’r 4 diben i ysgolion yn yr Alban. Rhybuddia ef fod nifer o ysgolion yn gwneud archwiliad o brofiadau a chanlyniadau, gan cymharu’r drefn bresennol i’r newydd yn y gobaith o addasu’r cwricwlwm i gyrraedd y gofynion newydd. Mae ‘na sail cryf i waith Priestley am fod yr ymchwil wedi selio ar farn nifer o weithwyr proffesiynol ar draws y sector addysg yng Ngogledd yr Alban. Mae’n brofiadol iawn ac mae ganddo enw fel academydd blaenllaw yn maes datblygu cwricwlwm. Credaf bod hygrededd uchel i’w waith, ei ddadansoddi a’i gasgliadau. Gan ystyried hyn felly, gallai ymagwedd tebyg yng Nghymru danseilio Dyfodol Llwyddiannus yn llwyr.       
Cafodd cwricwlwm newydd yr Alban CfE ei weithredu yn 2010 ac yn ôl (Priestley & Minty, 2013) mae’r ymateb ymhlith ymarferwyr addysg wedi bod yn galonogol i raddau helaeth. Rhaid cwestiynu pa mor ddilys yw’r datganiad wrth ystyried mai ar dystiolaeth prifathrawon, athrawon a swyddogion datblygu addysg o fewn un awdurdod lleol yn unig maent yn gwneud. Does dim amheuaeth bod cymariaethau agos iawn rhwng y CfE a Dyfodol Llwyddiannus a does dim syndod pam wrth ystyried bod yr Athro Donaldson ynghlwm â’r ddau. Tebygrwydd arall rhwng yr hyn sy’n digwydd yn yr Alban a’r hyn gynigai Dyfodol Llwyddiannus yw yr angen i weithredu’r cwricwlwm trwy chwe maes dysgu, lle mae’r cyfrifoldeb dros addysgu llythrennedd, rhifedd a chymhwysedd digidol yn cael eu rhannau ar draws y meysydd dysgu a phrofiad. 
Dyma yw un o’r elfennau mwyaf dadleuol o gynnig Donaldson wrth edrych ar yr Alban. Mae tystiolaeth (Priestley & Minty, 2013)  yn datgan bod graddfa eang o lwyddiant wrth weithredu’r Meysydd Dysgu a Phrofiad. Does dim amheuaeth bod y 4 diben yn fan cychwyn da ar gyfer y meysydd dysgu a phrofiad, ond mae’i llwyddiant yn llwyr ddibynnol ar allu athrawon i ymateb i’r her o ymgyfarwyddo â strategaeth newydd, cyffrous yn hytrach ‘na cyfiawnhau prosesau presennol a’u gwasgu i fewn i’r gofynion newydd fel rhyw fath o weithgaredd tic bocs. Tra fod rhai athrawon yn croesawu’r rhyddid i gydweithio gyda phynciau o fewn a thu hwnt i’w meysydd gwaith a phrofiad, roedd eraill yn angerddol dros eu pwnc ac yn gwrthod y syniad bod modd cydweithio o fewn Meysydd Dysgu a Phrofiad heb ddeall y pynciau unigol yn gyntaf. Roedd hyn yn nodweddiadol o’r sector uwchradd yn bennaf ac mae ‘na gysylltiad clir yma gyda beth sydd i’w weld yng Nghrymu wrth i gymunedau proffesiynol ddatblygu’r Meysydd Dysgu a Phrofiad. Dangosai tystiolaeth (Priestley & Minty, 2013) bod athrawon yn poeni bod pwysigrwydd cynnwys pynciol yn diflannu a bod mwy o bwyslais ar sgiliau. Tra roedd athrawon yn cytuno bod sgiliau yn bwysig i ddatblygiad unigolyn, roedd nifer o’r sector uwchradd yn teimlo mai’r wybodaeth bynciol oedd y prif beth allent gynnig i’r disgyblion, ac mae eu paratoi ar gyfer y byd mawr oeddent ac felly roedd angen gwybodaeth benodol ar y disgyblion i fedru profi arbenigedd a llwyddiant. 
Wrth ystyried y cydbwysedd pwysig rhwng gwybodaeth bynciol a sgiliau, rhaid ystyried bod amryw o athrawon yn gweld Dyfodol Llwyddiannus fel cyfle i ddysgu disgyblion am yr hyn maent eisiau dysgu amdano ac nid o reidrwydd beth sydd angen iddynt ddysgu amdano. Mae llais y disgybl yn gysyniad gwych, ond mae ‘na botensial yma i gynnwys pwysig ddiflannu o’r cwricwlwm yn gyfan gwbl am ei fod yn cael ei ystyried yn anniddorol. Gallai hyn arwain at fylchau mawr yng ngwybodaeth a dealltwriaeth pobl ifanc sydd angen datblygu’n ddinasyddion cydwybodol a chyfrifol. Mae (Priestley, 2012) yn argyhoeddedig bod modd cael cydbwysedd iach am fod yna dystiolaeth yn yr Alban o gynnwys pynciol yn cael ei or—ddefnyddio wrth i bob cwrs hanes cael eu Natseiddio a bod hynny’n broblem o’r pegwn arall.          
Mae (Young & Muller, n.d., p. 23) yn cyfeirio at y peryglon o wanhau ffiniau pynciol wrth ymdrin â’r meysydd dysgu. Honnai’r ddau bod chwalu’r ffin rhwng gwybodaeth pob dydd a gwybodaeth academaidd yn mynd i gael effaith andwyol ar ddatblygiad athrawon newydd wrth iddyn nhw golli tir ar yr athrawon mwy profiadol. Mae’n bosib bod (Furlong, 2015, p. 1) wedi ystyried rhybuddion (Young & Muller, n.d.) am ei fod wedi trafod hyn gyda chanolfannau hyfforddi athrawon yng Nghymru yn barod. Yn wir, mae gwaith (Young & Muller, n.d.) yn ychwanegu at ddilysrwydd adroddiad (Furlong, 2015). Mae ef yn gofyn am newid i’r cwrs TAR yng Nghymru oherwydd nad yw’n ddigonol bellach i ymgyfarwyddo athrawon â gofynion y cwricwlwm newydd, er fod yna gryfderau iddo. 
Mae natur yr athro yn thema sy’n codi’n aml wrth ystyried datblygu’r cwricwlwm yng Nghrymu a thu hwnt. Mae (Donaldson, 2015, p. 69) yn nodi bod addysgu da yn cymell plant a phobl ifanc i gymryd cyfrifoldeb cynyddol dros eu dysgu eu hunain. Er mwyn hyrwyddo addysgu da mae ef yn gofyn am athrawon i gael rhyddid ac annibyniaeth er mwyn bod mor greadigol â phosib ac ystyried o ddifri beth yn union fydd sail cynnwys y cwricwlwm; bod athrawon nid yn unig yn ystyried beth sydd angen iddynt hwy addysgu, ond yn bwysicach, pam? Mewn egwyddor, cytunaf gyda ideoleg Donaldson bod rhyddid o’r fath yn gam cadarnhaol yn y cyfeiriad cywir o safbwynt sicrhau safon uchel i ddarpariaeth addysg. Cyfeiriai (Donaldson, 2015) at y rhyddid a’r annibyniaeth yma fel asiantaeth athrawon, ac mae (Biesta & Tedder, 2006, p. 5) yn diffinio’r term fel y ‘gallu i weithredu’ er mwyn creu cwricwlwm ar lefel lleol. Mae (Sahlberg, 2010) yn argyhoeddi’r elfen hon o Ddyfodol Llwyddiannus wrth iddo ddadlau bod safon addysg yn ddibynnol ar allu athrawon i weithio a chydweithio mewn awyrgylch ffafriol a chymdeithasol. Awgrymai bod y drefn bresennol wedi arwain at bwysau gwaith trwm, canolfannau anghymdeithasol, morâl isel gyda rhai athrawon yn dioddef iselder a sefyllfa o brinder athrawon.    Mae’r posibilrwydd o adael athrawon i deilwra’r cwricwlwm i sicrhau ei fod yn fwy perthnasol i’r plant a’r bobl ifanc yn syniad i’w glodfori, ond mae hwn yn newid enfawr i’r presennol. Nid yw mwyafrif llethol o’r gweithlu addysg, yn sicr mewn ysgolion, yn cofio unrhywbeth ond y Cwricwlwm Cenedlaethol yn yr ysgol. Mae mwyafrif o athrawon wedi dysgu ac addysgu o fewn y drefn bresennol ac felly mae natur rhagnodol y cwricwlwm wedi gwreiddio’n gryf a dod yn rhan annatod o addysg yng Nghymru. 
Wrth ystyried yr her yma rhaid talu sylw i’r hyn mae (Supovitz, 2008) yn ei alw’n ‘bwlch gweithredu’. Mae arbenigedd (Priestley & Minty, 2013) yn y maes cwricwlwm yn hybu dilysrwydd eu datganiad wrth iddynt nodi bod yna bedair ffactor craidd i’r ‘bwlch gweithredu’. Y gyntaf yw’r atebolrwydd, yn enwedig yn y sector uwchradd, wrth i ddefnydd helaeth o ddata cyrhaeddiad a monitro cynnydd gwtogi llawer ar allu athrawon i ddelio’n effeithiol â’r rhyddid a’r annibyniaeth newydd. Mae ‘na gysylltiad cryf yma â Dyfodol Llwyddiannus oherwydd bydd asesu ffurfiol yn rhan o’r cwricwlwm newydd ac nid oes manylder ar hyn o bryd ar sut bydd asesu yn edrych o 2022 ymlaen. Yr ail ffactor, a’r pwysicaf yn fy marn i, yw amser. Mae profiadau’r Alban yn amlygu fod y mwyafrif o athrawon yn croesawu athroniaeth y CfE, ond mae ‘na ofidion ynglŷn â’r amser mae athrawon wedi cael i ddygymod â’r darlun llawn. Wrth i’r ddau ymchwilio i hwn, sylweddolant mai cyfarfodydd achlysurol oedd wedi paratoi rhai aelodau o’r proffesiwn, gydag eraill ond yn ymateb yn 2010 pan oedd rhaid iddynt weithredu’n statudol. 
Honnai (Priestley, 2012, p. 178) fod y CfE wedi denu beirniadaeth gref yn yr Alban am ei fod yn rhy annelwig yng nghyd-destun cynnwys ac asesu gan fod athrawon yn ansicr sut i ymateb yn effeithiol. Mae prinder ymchwil yn y maes ymhlith aelodau’r proffesiwn a’r gymuned addysg ehangach wedi arwain at ddiffyg gallu i ddelio gyda’r materion heriol sydd yn codi gyda’r fath gwricwlwm wrth i’r ymarferwyr droi’r damcaniaethau i realaeth. Cyfeiriai (Priestley, 2012, p. 101) at yr eironi mewn mynnu bod athrawon yn cau’r ‘bwlch gweithredu’ a gosod athrawon mewn sefyllfa lle mae angen iddynt wneud, heb rhoi’r adnoddau a’r amser iddynt i weithredu, yn ffordd o gyfyngu asiantaeth athrawon nid eu hybu. Serch hynny, mae ymchwil Priestly yn dangos bod nifer o athrawon yn yr Alban yn credu bod mwy o gyfle i arbrofi yn yr ystafell ddosbarth gyda rhai yn ceisio symud i ffwrdd o’r gwerslyfrau a’i ailosod â gweithgareddau cydweithredol a rhyngweithiol. Gyda Dyfodol Llwyddiannus yn gofyn am yr un rhyddid i athrawon a’r CfE, does dim amheuaeth fod yna wers yma i Gymru wrth i dystiolaeth empirig amlygu’r angen i adael athrawon i gael am amser i gynllunio a chydweithio gyda’r proffesiwn ehangach.    
Honnai (Donaldson, 2015) fod y system bresennol o asesu wedi’i selio ar farn cyd-fynd orau o ran cyrhaeddiad disgwyliedig mewn pwnc ar adeg benodol, a gallai hyn atal amrywiadau arwyddocaol o ran cynnydd unigolyn. Mewn cyferbyniad mae’n hyrwyddo defnyddio deilliannau cyflawniad ymhob Cam Cynnydd. Dymunai gweld Camau Cynnydd fel pwyntiau cyfeirio yn hytrach na disgwyliadau cyffredinol ynghylch perfformiad yr holl blant a phobl ifanc ar adegau penodol. Awgrymai’n gryf bod pwyslais ar gyflawniad mewn ystyr cyffredinol, yn hytrach na mesuriadau cyrhaeddiad mwy cyfyng, yn gwerthfawrogi ystod ehangach o’r dysgu gan blant. Credaf bod yna ddilysrwydd i’r datganiad yma gan y byddai rhyddid o’r fath yn galluogi athrawon a disgyblion i fod yn fwy mentrus ac arbrofi mwy yn yr ystafell ddosbarth. Serch hynny, mae Cymru yn medru dysgu o’r gymuned ryngwladol unwaith eto. 
Amlygai (Phelan, 2015, p. 36) bod y tensiynau mwyaf gwastad yn amgylchynu asesu wrth gyflwyno cwricwlwm newydd. A hithau‘n gyfarwyddwraig Canolfan Astudiaethau Addysg yn British Columbia, mae dilysrwydd cryf i’r hyn maen dweud. Yn ôl (Priestley & Minty, 2013) mae tensiynau tebyg yn sectorau cynradd ac uwchradd yr Alban am fod yr asesu yn rhy gyffredinol. Honnai (Donaldson, 2015)  dylai’r asesu fod yn rhywbeth anghyson ond effeithiol a chredaf yn gryf bod cysylltiad amlwg rhwng y datganiad yna a phryderon y sector uwchradd yn benodol. Mae asesu anghyson yn golygu bod mwy o ryddid ar gyfer amrywiaeth yn yr ystafell ddosbarth, ond mae diffyg cysondeb yn elfen sy’n peri gofid i nifer o athrawon uwchradd, yn enwedig wrth ystyried arholiadau allanol a phrofion cenedlaethol. Codai hyn yn ymchwil (Wiggins & McTighe, 2005) wrth iddynt dynnu sylw i’r ffaith bod angen blaenoriaethau a’r athrawon a bod well gan nifer i ddylunio’r cwricwlwm  o’r diwedd i’r dechrau fel petai. Y traddodiad ar hyn o bryd yw ei ystyried, nid beth ddylai’r bobl ifanc ddarllen heddiw, ond yn hytrach, be ddylai fod y disgyblion yn medru gwneud wrth adael yr ystafell ddosbarth, heb boeni am ba lyfr neu werslyfr maent yn darllen. 
Mae (Donaldson, 2015) yn cyfiawnhau ei weledigaeth yn Nyfodol Llwyddiannus serch hynny wrth iddo ddatgan mai pont rhwng dysgu ac addysgu yw asesu. Honnai nid oes perthynas amlwg rhwng beth sy’n cael ei ddysgu. Dadleuai nad oes perthynas awtomatig rhwng addysgu ac asesu, a sut mae’r ysgolion yn defnyddio’r asesiadau sy’n bwysig, nid o reidrwydd “beth” oedd yr asesiadau. Mae argymhelliad olaf (Donaldson, 2015) yn datgan na ddylai’r llywodraeth casglu gwybodaeth am gynnydd plant a phobl ifanc, ond dylai monitro blynyddol trwy samplu tystiolaeth o waith disgyblion ddigwydd. Yn sicr byddai hyn yn hwyluso’r baich o asesu cyson a phwysau gwaith, yn enwedig â’r drefn bresennol sydd yng Nghymru. Mae’r atebolrwydd yn y sector uwchradd yn ffactor gyfyngus iawn am ei fod yn tynnu oddi ar ryddid yr athro i fod yn greadigol ac yn caethiwo’r athro i’r angen i lwyddo mewn arholiadau a lleddfu gofynion mesurau adrodd yn ôl fel ALPS neu FFT.
I gloi, does dim amheuaeth fod Dyfodol Llwyddiannus yn cynnig cyfle cyffrous i chwyldroi’r drefn addysgiadol bresennol ac i ennyn gobaith ymarferwyr a’r disgyblion fydd yn elwa o’u gwaith. Yn yr adolygiad hwn dwi wedi ymdrechu i nodi rhai o’i brif argymhellion trwy ddadansoddi yr hyn sydd wedi digwydd mewn gwledydd eraill sydd wedi mabwysiadau cwricwlwm proses, ac er fod gen i amheuon a phryderon, dwi’n argyhoeddedig bod gyfle euraidd yma i effeithio addysg dyfodol ein gwlad mewn ffordd galonogol wrth bontio’r bwlch rhwng Cymru a’r gwledydd mwy datblygedig. Nid yw (Donaldson, 2015) yn anwybodus o’r heriau a wyneba’r cwricwlwm newydd ond wrth i nifer o’i argymhellion fod mor eang ac annelwig, mae’n bosib bod safon addysg yn mynd i ddirywio yn y byr dymor, yn enwedig os nad yw ysgolion yn derbyn yr arian, yr amser a’r adnoddau i fedru cynllunio, cydweithio a pharatoi ar gyfer 2022.   










ii) 
Mae Dyfodol Llwyddiannus yn ddynodedig i fod yn rhan flaenllaw o addysg yng Nghymru yn ystod yr unfed ganrif ar hugain. Fel athro ac aelod o’r proffesiwn addysg ehangach, dwi am drafod yr hyn dwi’n ystyried fel y prif heriau a chyfleoedd wrth weithredu’r cwricwlwm newydd yng Nghymru.
Prif sylfaen Dyfodol Llwyddiannus yw bod y cwricwlwm newydd wedi ei selio ar 4 diben a bod rhain yn graidd i ddatblygiad y plant a’r bobl ifanc. Mae tystiolaeth (Priestley & Minty, 2013) yn dangos bod creu cwricwlwm ar sail dibenion clir yn medru arwain at gwricwlwm effeithiol, fel y gwelwyd yn Seland Newydd, yr UDA a’r Alban. Mae’r dibenion yn cynnig digon o ryddid i fedru teilwra’r cwricwlwm i fod yn berthnasol ac yn gyffrous i’r unigolyn. Bydd llai o gysondeb ar draws y sectorau addysg o bosib ond mae mwy o gyfle i gydweithio gydag ysgolion ac asiantaethau lleol a rhyngwladol wrth ymateb i’r dibenion. Credaf fod yr un cyfleoedd yma ar gyfer y sector cynradd a’r uwchradd ac yn barod mae gennym enghreifftiau o ysgolion yn manteisio ar y cyfle i gydweithio. 
Mae’r dibenion yn mynnu bod safonau uchel yn cael eu gosod a bod plant a phobl ifanc yn datblygu corff o wybodaeth â’r sgiliau sydd eu hangen i gysylltu’r wybodaeth a’i chymhwyso at wahanol gyd-destunau. Mae’r dibenion yn cynnig sail ar gyfer dylanwadu’n uniongyrchol ar benderfyniadau ynghylch cwricwlwm, addysgeg ac asesu ac mae hynny yn gyffrous, ond mae’r rhyddid yma yn peri gofid yn ogystal am fod angen arweiniad clir o fewn yr ysgolion i fedru gwneud hyn.  Amlygi’r hyn yn bellach gan yr amserlen uchelgeisiol sydd wedi ei threfnu ar gyfer gweithredu’r cwricwlwm newydd. Y peryg yma yw bod ymarferwyr yn gweld y flwyddyn 2026 fel y flwyddyn gyntaf lle fydd Blwyddyn 11 yn derbyn y TGAU newydd ac yn ystyried fod ganddynt ddigon o amser i adael y gwaith cynllunio i eraill ac yna benthyg arferion da oddi wrth ganolfannau a sefydliadau addysgiadol eraill. Byddai ymagwedd o’r fath yn tanseilio’n llwyr yr hyn mae Donaldson yn ceisio gwreiddio yng Nghymru. Mae’n bwysig bod ymarferwyr yn rhagweithiol ac yn sylweddoli bod angen i’r cwricwlwm fod yn barod i’w gyflwyno a’i werthuso erbyn 2020 sydd ond dwy flynedd i ffwrdd bellach. Mae’r ffeithiau yn ysgytwol wrth ystyried bod nifer o athrawon yn y sector addysg ddim hyd yn oed yn deall llawer am y cwricwlwm newydd, na chwaith wedi bod yn rhan o unrhyw gyfarfod ffurfiol yn ymwneud ag ef. Mae ‘na botensial mawr i gael anghysondeb deallusol o fewn un sefydliad addysgiadol, felly dychmygwch y potensial sydd yna i gael diffyg safon ar draws gwlad gyfan. Rhaid sylweddoli bod y disgyblion sy’n mynd i dderbyn y TGAU newydd gyntaf yn barod yn y system addysg wrth iddynt ddiweddu Blwyddyn 2 eleni ac felly mae dyletswydd ar bawb sydd ynghlwm â’r byd addysg yng Nghymru i argyhoeddi rhieni nad moch cwta yn ymgymryd ag arbrawf yw eu plant.         
Mae rhai yn dadlau mai pynciau sy’n ymgorffori ein treftadaeth ddiwylliannol ac addysgol yn ogystal â’n holl ddoethineb ac felly mae’n bwysig bod y pynciau yn ganolog i unrhyw gwricwlwm newydd. Mae eraill yn dadlau mai sgiliau a chymwyseddau sydd yn bwysig a bod y pynciau ond yn gosod cyd-destun ar gyfer meithrin y sgiliau bywyd yma. Mae (Young, 2009, p. 4)yn cwestiynu pa mor ymarferol ydyw i ddatblygu sgiliau cyffredinol heb cyd-destun ddyfnach o wybodaeth bynciol. Credaf bod nifer fawr o athrawon, yn enwedig yn y sector uwchradd yn cytuno gydag ef. Rhaid ystyried yr athrawon sydd wedi bod yn dysgu’r cwricwlwm cenedlaethol ers y dechrau yn ogystal. Mae cynnig (Donaldson, 2015) yn dipyn o sioc iddynt hwy am fod nifer ohonynt wedi treulio’u bywyd proffesiynol yn datblygu adnoddau efallai na fydd yn addas rhagor am y tro cyntaf erioed, a bydd angen iddynt ail-ystyried ei gweithdrefnau a’u strategaethau beunyddiol ar gyfer cynnal safon yn yr ysgol. Does dim amheuaeth bod angen cadw arbenigedd pynciol ond rhaid croesawu’r rhyddid i fedru dethol a dewis yr hyn mae pob disgybl angen ei ddysgu. Mae gofyn y cwestiwn “pam fod angen i ni ddysgu hwn?” yn un gwahanol iawn i “beth ddylwn ni fod yn dysgu am hwn?” ac mae’r gwahaniaeth yna yn holl bwysig. Un o’r elfennau mwyaf negyddol mewn addysg o dan y drefn bresennol yw’r ffaith nad yw disgyblion yn deall pam fod angen iddynt ddysgu am destunau sydd ar y cwricwlwm. Maent ond yn ystyried addysg fel casgliad o bynciau heb unrhyw gysylltiad na pherthnasedd iddynt hwy, ac felly mae ‘na gyfle gwych gyda Dyfodol Llwyddiannus i wedd newid hwn yn y dyfodol.   
Mae hwn yn arwain yn naturiol i’r ystyriaeth Meysydd Dysgu a Phrofiad. Yn y gobaith o fod mor wrthrychol â phosib wrth drafod rhain, hoffwn gynnig ambell sylw arnynt yn gyffredinol cyn troi fy ffocws ar y Dyniaethau. Awgryma (Donaldson, 2015) bod angen cynllunio a threfnu’r cwricwlwm newydd ar sail chwe Maes Dysgu a Phrofiad, sef y Celfyddydau Mynegiannol, Iechyd a Lles, Dyniaethau, Ieithoedd Llythrennedd a Chyfathrebu, Mathemateg a Rhifedd, a Gwyddoniaeth a Thechnoleg. Canmolaf Donaldson am gynnig sail rhesymegol i bob Maes Dysgu a Phrofiad arfaethedig gyda’r bwriad o amlinellu cynnwys pob un a rhoi nifer fach o enghreifftiau i ddangos y berthynas rhwng y Maes Dysgu a Phrofiad a’r pedwar diben sydd yn eu atgyfnerthu. Mae natur y Meysydd Dysgu a Phrofiad yn estyn eu hunain yn fwy naturiol tuag at y sector cynradd na’r uwchradd ond mae ‘na gyfle gwych fan hyn i wahanol ysgolion i gydweithio er mwyn pontio profiadau’r disgyblion o Gyfnod Allweddol 2 i 3. Mae’r ysgol dwi’n rhan ohoni yn ffodus iawn o’i chlwstwr ac mae’r partneriaethau effeithiol sydd wedi sefydlu eisoes wedi derbyn canmoliaeth gan ESTYN dros y blynyddoedd diwethaf. Heb os, mae hwn yn gyfle euraidd i ymarferwyr o bob rhan o addysg i gydweithio a sefydlu rhwydwaith effeithiol cyn 2022.  
Er fod yna le i bob pwnc presennol o fewn y Meysydd Dysgu a Phrofiad, y perygl yma yw bod ymarferwyr yn eu gweld fel tawddlestr addysgiadol. Yr her fydd i argyhoeddi staff bod eu hadrannau yn hawlio’u lle yn y cwricwlwm newydd, a bod dal angen ei arbenigedd pynciol er mwyn llunio cwricwlwm effeithiol, modern a pherthnasol. Bydd gwneud hyn yn dipyn o her fel mae (Priestley, 2012) yn dangos yn ei ymchwil gyda rhai yn  yr Alban yn canmol y cyfle i ryngweithio adrannol ond yn feirniadol o’r ffaith bod y CfE yn caniatáu’r posibilrwydd bod testunau, topigau yn diflannu o’r cwricwlwm yn llwyr er mwyn ceisio cael consensws rhwng pynciau sydd erioed wedi gorfod ystyried eu gilydd o’r blaen. Mae hwn yn ystyriaeth bellach wrth gwrs i’r uwch dim rheoli mewn ysgol wrth iddynt benderfynu faint o amser fydd yn cael ei ddynodi ar gyfer pob Maes Dysgu a Phrofiad. Y Dyniaethau yw’r Maes Dysgu a Phrofiad mwyaf ond a yw hynny’n golygu mai dyna’r maes fydd yn hawlio y mwyaf o amser ar y cwricwlwm, neu a fydd amserlenni yn gaeth i’r hen ffordd o weithredu? 
Fel athro â dros deng mlynedd o ddysgu Hanes mae gen i ddiddordeb mawr yn natblygiad y Dyniaethau yn fy ysgol i. Yn y cyd-destun ehangach, mae’n wir i ddweud bod y Dyniaethau yn cynnig profiadau deniadol i blant a phobl ifanc ddysgu am bobl, lle, amser a chred. Wrth ddysgu am wahanol ffactorau gwleidyddol, economaidd a chymdeithasol yn ogystal a derbyn cyfleoedd i gymryd rhan mewn trafodaethau gwybodus am foeseg  a chred, rwyf yn argyhoeddedig bod y posibiliadau yn gyffrous iawn. Mae digonedd o gyfleoedd yn y Dyniaethau i gynnig profiadau o addysgu tu allan i bedair wal yr ystafell ddosbarth ac mae hynny yn nodweddiadol o’r rhyddid y mae’r 4 diben yn cynnig i ysgolion. Trwy astudio’r amgylchedd lleol, a dysgu am brofiad pobl, sefydliadau a busnesau eu cymuned, mae potensial i lunio cwricwlwm perthnasol a diddorol tu hwnt sydd yn mynd i’w heffeithio’n uniongyrchol. Mae angen amser serch hynny; amser i drafod, cydweithio a chydlynu wrth ystyried sut a pham yr ydym yn mynd i lunio cwricwlwm o’r fath. Bydd angen i athrawon gyd-weithio er mwyn llenwi unrhyw fylchau gwybodaeth a dealltwriaeth gan sicrhau fod pawb yn teimlo’n rhan o’r broses, er mwyn osgoi’r ‘bwlch gweithredu’ yr oedd (Supovitz, 2008) yn cyfeirio ato. 
Mae dilyniant yn thema sy’n hawlio llawer o sylw yn adroddiad Dyfodol Llwyddiannus Donaldson. Yn ôl argymhellion (Donaldson, 2015) bydd yr hen gyfnodau allweddol yn diflannu a bydd Camau Cynnydd yn dod yn eu lle. Nodweddion a welir mewn dilyniant yw’r capasiti i drafod syniadau a materion yn fwy manwl, llwyddo i ddelio â phroblemau mwy cymhleth a deall cysyniadau mwy haniaethol, dod yn fwy medrus yn eu perfformiad ac adeiladu sylfaen gadarn o ramadeg a sillafu elfennol a chael dealltwriaeth dda o fondiau rhif. Mae (Donaldson, 2015) yn datgan yr angen am bwyntiau cyfeirio ar ysgolion, athrawon, rhieni a gofalwyr er mwyn dygymod os yw’r plant a’r bobl ifanc yn gwneud cynnydd priodol. 
Rhannwyd y cwricwlwm yn 1988 yn sectorau gydag athroniaeth a dulliau gweithredu penodol ond gwahanol. Cafodd hwn effaith negyddol ar ddisgyblion yn ystod y trosglwyddo yn enwedig o Gyfnod Allweddol 2 i 3. Mae gen i brofiad personol o weld pa mor heriol yw hi i blant a phobl ifanc i ymgyfarwyddo, nid yn unig â sefydliadau a staff newydd, ond athroniaeth newydd i’w haddysg wrth symud o’r cynradd i’r uwchradd. Gwelaf argymhelliad (Donaldson, 2015) o ddyleu’r cyfnod allweddol fel un cadarnhaol oherwydd ni fydd y Camau Cynnydd yn llesteirio dilyniant y bobl ifanc, ac efallai yn atal unrhyw ymddieithrio rhag digwydd wrth iddynt fynd drwy’r ysgol. 
Mae llwyddiant y Camau Cynnydd hefyd yn ddibynnol ar sut fydd atebolrwydd yn cael ei arwain yn genedlaethol. Bydd Cam Cynnydd 5 ar gael i bobl ifanc fydd yn llwyddo i gyrraedd Cam Cynnydd 4 cyn diwedd Blwyddyn 9, gan eu galluogi i ymestyn a dyfnhau eu dysgu cyn iddynt ddechrau astudio ar gyfer cymwysterau. Mae’n hanfodol bwysig yn fy marn i nad yw’r broses atebolrwydd yn annog athrawon i chwarae gêm gyda’r asesu mewnol er mwyn cyrraedd targedau penodol er mwyn cymharu’n ffafriol gydag ysgolion tebyg neu ysgolion eraill yr ardal. Mae’r broses lefelau presennol wedi cael effaith andwyol ar gyrhaeddiad plant a phobl ifanc yng Nghyfnod Allweddol 3 ac mae rhaid i ni symud i ffwrdd o hynny. Mae (Donaldson, 2015) yn rhoi’r cyfle i wneud, ond heb y manylion, rhaid sicrhau nad ydym yn dychwelyd i’r trywydd hwn gyda’r cwricwlwm newydd. 
Yn lle’r lefelau presennol bydd Deilliannau Cyflawniad yn weithredol, ac er bod modd ystyried y ddau yn debyg, ni fyddai hyn yn wir. Mae’r Deilliannau Cyflawniad yn rhoi pwyslais ar gyflawniad mewn ystyr cyffredinol, yn hytrach na mesuriadau cyrhaeddiad mwy cyfyng yn unig. Eu bwriad yw i gydnabod a gwerthfawrogi ystod ehangach o’r dysgu gan blant a phobl ifanc. Mae perygl fan hyn i gwestiynu’r math yma o asesu gan fod rhai yn teimlo na fydd asesu o’r fath yn ddigon trylwyr. Serch hynny, rhaid cydnabod bod natur plant a phobl ifanc mor wahanol a nid yw pob un yn medru llwyddo o dan y drefn lefelau presennol sydd braidd yn gyfyng. Bydd rhaid cadw hynny mewn cof wrth ddiffinio’r Deilliannau Cyflawniad yn fwy manwl yn y dyfodol.   
 Mae’r gymuned rhyngwladol wedi bod yn amhrisiadwy wrth helpu Donaldson i lunio Dyfodol Llwyddiannus i Gymru, ond mae nodwedd o’i gynnig sydd yn unigryw i Gymru a hynny yw lle’r iaith Gymraeg yn y cwricwlwm. Yn dilyn Deddf Diwygio Addysg 1988, daeth Cymraeg yn bwnc gorfodol ar gyfer pob plentyn a pherson ifanc yng Nghyfnodau Allweddol 1,2 a 3 ym 1990. Mae gweledigaeth Donaldson yn  gosod y Gymraeg yn rhan graidd o’i gynnig ar gyfer cwricwlwm newydd. Cydnabyddai manteision diwylliannol, gwybyddol ac ymarferol yr iaith sy’n hawlio ei le yn y byd addysg fodern. Fel rhywun sydd wedi elwa’n gref o’r diwylliant hwnnw, cytunaf yn llwyr gyda’r syniad bod y Gymraeg yn cael ei hamddiffyn yn y cwricwlwm newydd. Serch hynny, rhaid tynnu sylw at rai o’i argymhellion a chwestiynau ymarferoldeb y rheini. Mae (ESTYN, 2013) yn barnu bod safonau’r Gymraeg yn gadarn mewn ysgolion cyfrwng Cymraeg a bod mwyafrif y plant yn rhan fwyaf o ysgolion cyfrwng Saesneg yn gwneud cynnydd priodol yn y cyfnod sylfaen. Mae’r problemau yn codi wrth i’r Gymraeg gael ei haddysgu yng Nghyfnodau Allweddol 2 ymlaen. Cydnabyddai Donaldson fod ei dystiolaeth yn amlygu bod lefelau cyrhaeddiad y plant a phobl ifanc mewn Cymraeg ail iaith ar lefel TGAU yn is nag ar gyfer unrhyw bwnc arall. Cyfeiriai at y ffaith mai profiad diflas dros ben yw dysgu’r iaith i lawer o bobl ifanc am nad ydynt yn gweld y pwnc yn berthnasol nac o unrhyw fudd iddynt. Yn syml, nid yw’r ddarpariaeth yn eu galluogi i ddefnyddio’r Gymraeg yn hyderus tu allan i wersi Cymraeg, ac yn sicr, nid tu allan i’r ysgol. 
Un o argymhellion (Donaldson, 2015) i ddarostwng y broblem yma  yw i ofyn i ysgolion cyfrwng Gymraeg weithio fel canolbwynt ar gyfer yr iaith, er mwyn helpu athrawon ac ymarferwyr mewn ysgolion cyfrwng Saesneg. Rhaid cwestiynu ymarferoldeb yr argymhelliad hon serch hynny oherwydd mae Donaldson yn cymryd yn ganiataol bod amser a’r adnoddau gan ysgolion Gymraeg i wneud hyn, a gellid dadlau does dim un na’r llall. Bydd ysgolion Gymraeg yn brysur yn ymgyfarwyddo a chynllunio ar gyfer y cwricwlwm newydd a bydd hynny yn cynnwys treulio oriau yn cynhyrchu deunyddiau ac adnoddau addas ar ei gyfer. Mae’n ffaith fod y sector Gymraeg o dan anfantais enfawr wrth ystyried argaeledd adnoddau ar draws y cwricwlwm. Mae’n hawdd canfod gwerslyfrau yn y Saesneg ond mae’r sector Gymraeg yn llwyr ddibynnol ar angerdd yr athrawon i gyfieithu yr holl adnoddau yma er mwyn ceisio rhoi pob cyfle i’w disgyblion i lwyddo. Os mai dyma yw’r sefyllfa bresennol, rhaid gofyn sut mae Donaldson yn rhagdybio bydd ysgolion Cymraeg yn medru bod o gymorth i’r ysgolion Saesneg? Ydy’r rhwydwaith rhwng ysgolion cyfrwng Cymraeg a Saesneg yn ddigon cryf, neu hyd yn oed yn bodoli, er mwyn medru cyflawni hyn? Bydd hyn yn dipyn o her i ddatrys ond mae dipyn o gyfrifoldeb ar y Gymuned Gymraeg i wneud beth y gallai i wella a chryfhau safle a statws yr iaith yn ein gwlad.
Mae’r enw Dyfodol Llwyddiannus wedi ei ddewis am fod addysg o bwys hanfodol a pharhaol i lwyddiant a lles hir dymor pob plentyn a pherson ifanc yng Nghymru. Mae’r cwricwlwm newydd a gyniga yn adlewyrchu dyheadau Cymru ar gyfer cenedlaethau’r dyfodol, ac edrychaf ymlaen at gael bod yn rhan o’r dyfodol hwnnw.      



   
iii) 
Dadansoddiad Grymoedd Gweithredu’r Cwricwlwm:
 
Grymoedd O Blaid Newid					Grymoedd yn Erbyn Newid

1
Dealltwriaeth a Darpariaeth o TGCh
Athrawon yn Arwain
3


 
	 3
Cyllid Ysgol
Cyfleoedd DP
2


Cwricwlwm Llawn ac Asesu Cul
4

3
ESTYN

Heriau Ychwanegol y Sector Gymraeg
Profiadau Pwrpasol a Pherthnasol
4

Gweithredu’r 3

Cwricwlwm Gwelliannau Cymunedol ac Economaidd

Newydd Yn 2
Amserlenni’r Cwricwlwm Newydd
3

Fy Ysgol5
3
5

2
Ymchwil ar Ddyfodol Llwyddiannus
Arweinyddiaeth Cryf


Sicrhau Cysondeb ar Draws Dau Safle
Lleihau Pwysau Gwaith

3

Rôl blaenllaw yn Nyfodol Llwyddiannus

4
Posibilrwydd o Safonau yn gostwng. 

	Cyfanswm = 21
Cyfanswm = 29


Mae system addysg sydd am wella ei hun angen ymarferwyr sydd am wella eu huna ac rydym yn ffodus iawn i gael nifer o staff felly yn ein hysgol ni, yn enwedig ymhlith yr arweinyddiaeth a’r arweinyddion canol. Mae Dyfodol Llwyddiannus yn llawn cynigion cyffrous a radical sydd wedi eu hatgyfnerthu â’r ymchwil mwyaf diweddar yn y byd astudiaethau dylunio cwricwlwm. Credaf yn gryf fod gennym yr ymarferwyr angenrheidiol i ymgymryd â’r her o ddiwygio ein cwricwlwm ond rhaid i ni baratoi am y bosibiliadau bod cyfnodau anodd o’n blaen. Yn yr adroddiad hwn, ymdrechaf i amlygu ein parodrwydd i ymgorffori â’r cwricwlwm newydd gan awgrymu ambell ffordd ymlaen os oes digwydd bod rhesymau dros fod yn wyliadwrus yn y blynyddoedd nesaf. 
Mae Dyfodol Llwyddiannus yn gosod y cyfrifoldeb o lunio’r cwricwlwm newydd yn nwylo’r athrawon i bob pwrpas. Mae hwn yn wych oherwydd rydym yn derbyn y rhyddid am y tro cyntaf i fedru gofyn “pam” rydym yn dysgu testun, nid yn unig “beth” o’r testun sydd angen dysgu. Hoffwn weld timau cwricwlwm yn cael eu trefnu yn ôl Meysydd Dysgu a Phrofiad er mwyn cael cyfarfodydd achlysurol, ond ffurfiol er mwyn trafod a rhannu syniadau ynglŷn a sut a pham y dylem lunio’r cwricwlwm newydd. Credaf byddai hwn yn ffordd effeithiol o raeadru’r wybodaeth i lawr trwy’r adrannau am fod nifer fawr o’n hathrawon dal ddim yn deall beth yn union yw Dyfodol Llwyddiannus. Mae’n rhyfedd, mewn un ystyr fod gennym staff sydd yn rhan annatod o’r grwpiau sefydlu, grwpiau ymchwil a’r grwpiau arwain, ac eto mae gennym staff nad ydynt yn gwybod llawer am gynnig Donaldson ac yn ofni’r newid sydd am ddod, er fod yna sail resymegol iddo. 
Hoffwn hefyd gweld yr arweinyddion canol yn cwrdd yn fwy aml er mwyn trafod datblygiadau o fewn y Meysydd Dysgu a Phrofiad gwahanol. Er bod natur y Meysydd hynny yn golygu fod yr heriau rydym yn wynebu yn rhai gwahanol, byddai’n gwastraffu cyfle euraidd i rannu profiadau ac arferion da os nad ydym yn cwrdd unwaith bob tymor o leiaf. Credaf fod yna bwysau arnom i ystyried ffactorau byr dymor, ee, y set nesaf o ganlyniadau TGAU neu Lefel A, ac mae hynny’n holl bwysig wrth gwrs ond mae angen i ni flaen gynllunio neu mae yna bosibilrwydd go iawn fod ein safonau uchel yn mynd i ostwng. Mae yna gyfle euraidd yma i lunio cwricwlwm perthnasol sydd yn seiliedig ar ein cymuned a phontio’r bwlch rhwng realiti a byd artiffisial yr ystafell ddosbarth.  
Ar lefel bersonol, hoffwn ddiolch yn ddidwyll i’r ysgol am y cyfle i fod yn rhan o’r PG Cert ar Ddyfodol Llwyddiannus. Mae wedi bod yn agoriad llygaid go iawn ac yn fraint i gael dysgu, cydweithio a chydlynu gyda ymarferwyr eraill yn y proffesiwn. Rwyf wedi dysgu llawer, a dwi’n gwybod bod eraill ar y staff wedi cael profiadau tebyg wrth fod ynghlwm â grwpiau gwahanol. Hoffwn weld mwy o gyfle i’r staff hynny i rannu eu profiadau â gweddill y staff a chymryd y camau i yrru agenda Dyfodol Llwyddiannus yn ein hysgol ni drwy helpu gweddill y staff i ymgyfarwyddo ag egwyddorion y cwricwlwm newydd. Mae’n gyfnod cyffrous gyda’r newid mwyaf yn addysg ers 1988 ond nid wyf yn ffyddiog fod pawb yn deall hynny, na chwaith yn gwerthfawrogi yr angen am hynny. 
Does dim amheuaeth bod dwy allan o dair blaenoriaeth cwricwlwm Donaldson, sef llythrennedd a rhifedd yn gryfder yn ein hysgol ond credaf bod angen i ni wneud mwy i helpu ein staff i ddeall goblygiadau cynllunio ar gyfer cymhwysedd digidol. Mae’r staff wedi datblygu eu dealltwriaeth ers mis Medi ond teimlaf bod tymor yr haf yn gyfle gwych ar gyfer cynnig hyfforddiant neu grwpiau ffocws ymhlith y staff i drafod gweithredu’r flaenoriaeth yn ein cwricwlwm. Mae rhai adrannau wedi dechrau ymgyfarwyddo’r fframwaith cymhwysedd digidol yn barod ac mae hynny’n wych ac felly mae’n bwysig ein bod ni’n adeiladu ar hynny gan rhannu ein dealltwriaeth a’n syniadau gyda gweddill y staff. 
Mae’r iaith Gymraeg yn hawlio mwy o le ac yn ennyn mwy o argymhellion nag unrhyw adran arall heblaw am asesu. Atgyfnertha hyn y pwysigrwydd mae’r athro Donaldson yn rhoi ar ddwyieithrwydd ein gwlad, ac mae’n gweld hynny fel un o brif gryfderau’r cwricwlwm presennol. Mae Donaldson yn frwd i weld ysgolion yn datblygu partneriaethau gyda mudiadau fel y Mentrau Iaith, busnesau lleol ac asiantaethau allanol sy’n medru cyfrannu a helpu creu deunyddiau trwy gyfrwng y Gymraeg er mwyn sefydlu cwricwlwm perthnasol a lleol. Credaf fod yna gyfle unigryw i’n hysgol ni gan mai ni yw’r unig ysgol Uwchradd Gymraeg yn y sir ac felly mae yna botensial mawr i wneud cysylltiadau a’u defnyddio er mwyn sefydlu cwricwlwm effeithiol gyda chyfleoedd i gynnig profiadau tu hwnt i bedwar wal yr ystafell ddosbarth. Gallwn edrych ar sefydliad y Fagloriaeth Gymraeg fel enghraifft o sut all hwn weithio’n arbennig o dda gyda gymaint o fusnesau yn cynnig profiadau trwy Her Menter. Mae yna oblygiadau ehangach wrth gwrs i ni fel unig ysgol Gymraeg y sir wrth i Donaldson, ynghyd ag ESTYN, feirniadu’r ddarpariaeth cenedlaethol o’r Gymraeg yn ein hysgolion Saesneg. Dymuna Donaldson weld yr ysgolion Cymraeg yn ymddwyn fel hwb ar gyfer yr ysgolion Saesneg lle fedrwn rannu ein harbenigedd, adnoddau a chydweithio â nhw. Cam arloesol fyddai creu cysylltiadau â’r ysgolion Saesneg o fewn ein sir, neu efallai’r consortia er mwyn blaengynllunio. Rydym yn fwy cyfarwydd ag ysgolion CYDAG nag ydym ag ysgolion Saesneg y sir, ac er fod y rhwydwaith honno yn hynod o bwysig, credaf nad dyma yw gweledigaeth Donaldson am y dyfodol. Wrth gwrs bydd lle iddi, ond dymuna Donaldson weld ysgolion Cymraeg yn cydweithio’n agosach ag ysgolion Saesneg oherwydd mai cyfrifoldeb pawb yw i gryfhau safon a statws yr iaith Gymraeg.
Mae’r gymuned yn ystyriaeth holl bwysig wrth ystyried gweithredu cwricwlwm Donaldson am fod modd pwysoli’r 4 diben yn wahanol ar sail cymunedau gwahanol. Mae’n holl bwysig, yn ôl gweledigaeth Donaldson, ein bod ni’n cryfhau ein cysylltiadau gyda’r rhieni ac yn eu darbwyllo nad moch cwta mewn arbrawf yw eu plant. Pan ddaw’r amser bydd angen i’r rhieni fod yn hollol ymwybodol o’r newidiadau sydd ar y gweill, sut yn gwmws byddwn ni yn ymateb a pham. Cyfrifoldeb y tîm arwain yw cytuno ar y ffordd orau o wneud hynny ond gallai cynnig noson bob tymor lle fedrant weld gwaith eu plant fod yn un ffordd o wneud hyn, neu ddosbarthu holiaduron ar bapur neu ar lein trwy Google forms er mwyn ein helpu i lunio strategaeth ar sut i wneud hynny.  
[bookmark: _GoBack]Does dim amheuaeth fod ein hysgol mewn sefyllfa gref i ymateb yn llwyddiannus i ofynion a heriau’r cwricwlwm newydd. Dylai’r corff llywodraethu fod yn hynod falch o’r athrawon a’r ymarferwyr proffesiynol sydd ynghlwm â’r ysgol wrth i ni gychwyn ar chwyldro addysg mwyaf arwyddocaol yr unfed ganrif ar hugain.   

